
 31.10.2017
 BG
 Официален вестник на Европейския съюз
 L 282/1
 РЕГЛАМЕНТ ЗА ИЗПЪЛНЕНИЕ (ЕС) 2017/1925 НА КОМИСИЯТА
 от 12 октомври 2017 година
 за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. за тарифната и статистическа номенклатура, както и за Общата митническа тарифа (1), и по-специално член 9, параграф 1 и член 12 от него,
 като има предвид, че:
 (1)
 С Регламент (ЕИО) No 2658/87 бе създадена номенклатура на стоките (наричана по-долу „Комбинираната номенклатура“ или „КН“), за да бъдат едновременно изпълнени изискванията във връзка с Общата митническа тарифа, със статистиката на външната търговия на ЕС и с други политики на ЕС, засягащи вноса или износа на стоки.
 (2)
 С цел опростяване на законодателството е целесъобразно да се актуализира КН и да се адаптира структурата ѝ.
 (3)
 Необходимо е да се измени КН, за да се въведе постепенно намаляване на митническите ставки за пресни банани, както се изисква съгласно Решение 2011/194/ЕС на Съвета (2), и постепенно намаляване на митническите ставки за продуктите, обхванати от споразумението под формата на Декларация относно разширяването на търговията с продукти на информационните технологии (СИТ 2) съгласно Решение (ЕС) 2016/971 на Съвета (3).
 (4)
 Също така е необходимо да се измени КН, за да бъдат взети предвид промените в изискванията във връзка със статистиката, търговската политика и развитието на технологиите и търговията, чрез заличаването на неактуалните научни наименования и кодове, въвеждането на нови подпозиции за улесняване наблюдението на конкретните стоки, необходими за производството и използването на импровизирани взривни устройства, и чрез адаптирането на списъка на международните непатентни наименования (INN) и списъка на междинните фармацевтични съединения.
 (5)
 С цел да се намали административната тежест е целесъобразно, в случаите, когато гражданско въздухоплавателно средство е било регистрирано като такова и декларирано за свободно обращение, да се премахне изискването за режим специфична употреба. Удостоверението за регистрация на въздухоплавателното средство се счита за достатъчно доказателство за гражданския характер на въздухоплавателното средство. Наличието на това удостоверение на борда на всяко въздухоплавателно средство е задължително в съответствие с Конвенцията за международно гражданско въздухоплаване, подписана в Чикаго на 7 декември 1944 г. Поради това уводните разпоредби на КН следва да бъдат изменени.
 (6)
 За по-голяма яснота е целесъобразно също така да се направят някои незначителни промени с цел уеднаквяване на различните езикови варианти на текста.
 (7)
 Приложение I към Регламент (ЕИО) No 2658/87 следва да бъде заменено, считано от 1 януари 2018 г., от пълен и актуален вариант на КН заедно с автономните и конвенционалните митнически ставки, произтичащи от приетите от Съвета или от Комисията мерки.
 (8)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕИО) No 2658/87 се заменя с текста в приложението към настоящия регламент.
 Член 2
 Настоящият регламент влиза в сила на третия ден след деня на публикуването му в